## Odluka Ustavnog suda Republike Hrvatske broj U-IV-323/1996 od 16. listopada 1996.

### NN 93/1996 (6.11.1996.), Odluka Ustavnog suda Republike Hrvatske broj U-IV-323/1996 od 16. listopada 1996.

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu dr. Velimir Belajec, dopredsjednik
Suda, te suci Zdravko Bartovčak, mr. Vojislav Kučeković, Jurica Malčić,
mr. Hrvoje Momčinović, Milan Vuković i Mladen Žuvela, povodom zahtjeva
Visokog prekršajnog suda Republike Hrvatske, za rješavanje sukoba nadležnosti
između Prekršajnog suda u Rijeci i Deviznog inspektorata Ministarstva financija
Republike Hrvatske, na sjednici održanoj 16. listopada 1996. godine, donio
je

## **ODLUKU**

1. Za odlučivanje o prekršaju iz članka 125. stavak 1. točka 10. i stavka
2. Zakona o vanjskotrgovinskom poslovanju ("Narodne novine", broj 53/91
i 109/93), nadležan je Devizni inspektorat Ministarstva financija Republike
Hrvatske.

2. Ova odluka objavit će se u "Narodnim novinama".

O b r a z l o ž e n j e

Visoki prekršajni sud je proslijedio zahtjev u smislu odredbe članka
32. Ustavnog zakona o Ustavnom sudu Republike Hrvatske ("Narodne novine",
broj 13/91) i zatraženo je rješavanje sukoba nadležnosti između Deviznog
inspektorata Ministarstva financija i Prekršajnog suda u Rijeci, radi prekršaja
iz članka 125. stavka 1. točke 10. i stavka 2. Zakona o vanjskotrgovinskom
poslovanju.

Devizni inspektorat Ministarstva financija smatra da time što u članku
125. stavak 1. točka 10. Zakona o vanjskotrgovinskom poslovanju nije predviđena
nadležnost drugih tijela, da je nadležan Prekršajni sud, a prema odredbi
članka 57. Zakona o prekršajima.

Prekršajni sud u Rijeci smatra, da iako nije propisana nadležnost u
članku 125. Zakona o vanjskotrgovinskom poslovanju, ali je odredbom članka
12. Zakona o financijskoj policiji i članka 3. Zakona o izmjenama i dopunama
Zakona o financijskoj policiji propisano da ako inspektor financijske policije
utvrdi radnje koje imaju obilježje prekršaja, pokreće postupak o kojem
rješava ovlašteni djelatnik, osim kada je Zakonom izrijekom određeno da
prekršajni postupak vodi drugo prekršajno tijelo.

Zahtjev za pokretanje prekršajnog postupka podnesen je od Financijske
policije, Postaje za Primorsko-goransku županiju.

Za odlučivanje je nadležan Devizni inspektorat Ministarstva financija
Republike Hrvatske.

Prema odredbi članka 12. Zakona o financijskoj policiji ("Narodne novine",
broj 89/92) i članka 3. Zakona o izmjenama i dopunama Zakona o financijskoj
policiji ("Narodne novine", broj 94/93) ako inspektor financijske policije
u postupku financijskog nadzora utvrdi radnje koje imaju obilježje prekršaja
pokrenut će prekršajni postupak o kojem rješava ovlašteni djelatnik financijske
policije, osim kada je zakonom određeno da prekršajni postupak vodi drugo
prekršajno tijelo.

Iz spisa proizlazi da je financijska policija u postupku nadzora utvrdila
radnje koje imaju obilježja prekršaja iz članka 125. stavka 1. točke 10.
i stavka 2. Zakona o vanjskotrgovinskom poslovanju ("Narodne novine", broj
53/91 i 109/93 - dalje: Zakon) i Uredbe o izvozu i uvozu robe od strane
fizičkih osoba ("Narodne novine", broj 65/92), koji propisi ne sadrže odredbu
o nadležnosti drugih tijela (članak 128. Zakona).

Člankom 57. Zakona o prekršajima ("Narodne novine", broj 2/73, 5/73,
21/74, 9/80, 25/84, 52/87, 27/88, 43/89, 8/90, 41/90, 59/90, 91/92 i 33/95)
propisano je da prekršajni postupak u prvom stupnju vodi Prekršajni sud,
a u drugom Visoki prekršajni sud, ako posebnim zakonom nije predviđena
nadležnost drugih tijela. Time je propisana opća nadležnost za prekršaje.

U konkretnom slučaju nadležnost nije izričito propisana posebnim zakonom.

Međutim, Zakon o deviznom inspektoratu Republike Hrvatske ("Narodne
novine", broj 33/92) propisao je u odredbi članka 15. da o prekršajima
koji se odnose na područje deviznog i vanjskotrgovinskog poslovanja i kreditne
odnose s inozemstvom u Republici Hrvatskoj odlučuje Devizni inspektorat.

Kako se u ovom slučaju radi o prekršaju iz vanjskotrgovinskog poslovanja
o njemu odlučuje temeljem članka 15. Zakona o Deviznom inspektoratu - Devizni
inspektorat Ministarstva financija Republike Hrvatske.

Na temelju izloženog valjalo je rješiti kao u izreci ove odluke.

Objava ove odluke temelji se na odredbi članka 20. stavak 1. Ustavnog
zakona o Ustavnom sudu Republike Hrvatske.

Broj: U-IV-323/1996
Zagreb, 16. listopada 1996.

USTAVNI SUD REPUBLIKE HRVATSKE

Dopredsjednik
**dr. Velimir Belajec,** v. r.

Odluka, NN 93/1996-1644